Tiger Woods með Forsetabikarinn . AFP Bandaríkin unnu Forsetabikarinn í golfi í Melbourne í Ástralíu með 16 vinningum gegn 14 eftir ótrúlega endurkomu á fjórða og síðasta keppnisdegi í nótt . Alþjóðlega liðið var 10 : 8 yfir eftir gærdaginn og hefur það aldrei gerst í sögu bikarsins að liði takist að vinna mótið þegar það er undir fyrir lokadaginn . Tiger Woods , spilandi fyrirliði Bandaríkjanna , gaf tóninn strax í byrjun er hann vann Abraham Ancer en keppt var í tvímenning í nótt . Þeir Dustin Johnson , Patrick Cantlay , Xander Schauffele og Patrick Reed unnu allir sömuleiðis fyrir bandaríska liðið . Þá nældi Matt Kuchar í hálft stig eftir að hafa verið þremur holum undir gegn Louis Oosthuizen til að endanlega tryggja ótrúlegan sigur Bandaríkjamanna . Bandaríkin hafa því unnið Forsetabikarinn í áttunda sinn í röð og í ellefta skiptið í 13 keppnum en alþjóðlega liðið hefur aðeins einu sinni náð að vinna keppnina .